**Úplné znenie**

**vnútorného predpisu STU číslo 5/2013**

zo dňa 25. 06. 2013

Pravidlá a podmienky prijímania na štúdium študijných programov prvého, druhého a tretieho stupňa

na Slovenskej technickej univerzite v Bratislave

**v znení dodatku č. 1 a opravy zo dňa ...........................2017**

Rektor Slovenskej technickej univerzity v Bratislave (ďalej tiež „STU“) po schválení Dodatku číslo 1 a opravy vnútorného predpisu STU číslo 5/2013 zo dňa 25. 06. 2013 „Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave“ Akademickým senátom STU dňa 19. júna 2017, na základe článku 11 bod 2 Pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v znení dodatku číslo 1 a opravy vydáva nasledovné

**Úplné znenie**

**vnútorného predpisu**

**Slovenskej technickej univerzity v Bratislave číslo 5/2013 zo dňa 25. 06. 2013**

**v znení dodatku č. 1 a opravy zo dňa xx. 06. 2017**

**PRAVIDLÁ A PODMIENKY PRIJÍMANIA NA ŠTÚDIUM ŠTUDIJNÝCH PROGRAMOV PRVÉHO, DRUHÉHO A TRETIEHO STUPŇA NA SLOVENSKEJ TECHNICKEJ UNIVERZITE V BRATISLAVE:**

**Slovenská technická univerzita v Bratislave, Vazovova 5, Bratislava**

V Bratislave 25. 06. 2013

Číslo: 5/2013

Akademický senát Slovenskej technickej univerzity v Bratislave v súlade s § 15 ods. 1 písm. l) v spojení s § 55 až 59 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) a v zmysle  článku 32a bod 2 písm. b) Štatútu Slovenskej technickej univerzity v Bratislave schválil na svojom zasadnutí dňa 24. júna 2013 nasledovné

**Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave**

# Článok 1Základné ustanovenia

1. Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave (ďalej len „pravidlá“) sú podľa § 15 ods. 1 písm. l) zákona a článku 32a bod 2 písm. b) štatútu Slovenskej technickej univerzity v Bratislave ďalším vnútorným predpisom Slovenskej technickej univerzity v Bratislave.
2. Tieto pravidlá stanovujú v súlade s § 55 až 59 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon“) organizáciu a priebeh prijímacieho konania na štúdium akreditovaných bakalárskych študijných programov ako študijných programov prvého stupňa, inžinierskych a magisterských študijných programov ako študijných programov druhého stupňa a doktorandských študijných programov ako študijných programov tretieho stupňa uskutočňovaných na Slovenskej technickej univerzite v Bratislave (ďalej len „STU“ alebo „univerzita“) alebo na fakultách STU (ďalej len „fakulta“).
3. STU môže prijímať uchádzačov len na štúdium akreditovaných študijných programov, ktoré má uvedené v registri študijných programov (§ 54b zákona).
4. Študijný program sa uskutočňuje na fakulte, ak ho odborne aj organizačne zabezpečuje fakulta STU; v ostatných prípadoch sa študijný program uskutočňuje na univerzite. Ak v konkrétnom ustanovení týchto pravidiel nie je ustanovené inak, tam, kde je uvedené „fakulta“, rozumie sa tým aj univerzita a tam, kde je uvedené „dekan“, rozumie sa tým v súvislosti s univerzitou „rektor“; všetky slovné spojenia sú v príslušnom vzťahu k významu dotknutého ustanovenia, pokiaľ to povahe daného ustanovenia neodporuje.
5. V záležitostiach prijímacieho konania konajú a rozhodujú orgány akademickej samosprávy STU (§ 7 zákona) a orgány akademickej samosprávy fakúlt (§ 24 zákona).
6. Podmienky prijatia na spoločný študijný program v zmysle § 54a zákona sú určené v dohode medzi fakultou a spolupracujúcou vysokou školou, v spolupráci s ktorou fakulta spoločný študijný program zabezpečuje.

# Článok 2Určenie počtu prijímaných uchádzačov

1. Dekan fakulty určí pre každý akademický rok počet uchádzačov, ktorý plánuje prijať na štúdium študijných programov, ktoré fakulta uskutočňuje.
2. Počet prijímaných uchádzačov na štúdium daného študijného programu môže byť podmienený splnením vopred určených podmienok. Ak splní podmienky prijatia na štúdium tohto študijného programu väčší počet uchádzačov, prijatí budú tí uchádzači, ktorí preukázali najvyššiu mieru schopností na štúdium podľa podmienok určených fakultou.
3. Pri určovaní plánovaného počtu prijatých uchádzačov sa zohľadňuje najmä predpokladaný záujem o štúdium daného študijného programu a kapacitné možnosti pracovísk, ktoré ho uskutočňujú.
4. Informácia o počte uchádzačov, ktoré fakulta plánuje prijať v nasledujúcom akademickom roku na štúdium príslušného študijného programu, sa zverejní podľa článku 4 bod 6 týchto pravidiel.

# Článok 3Základné podmienky prijatia na štúdium

1. Základnou podmienkou prijatia na štúdium študijného programu prvého stupňa alebo na štúdium študijného programu podľa § 53 ods. 3 zákona je získanie úplného stredného vzdelania alebo úplného stredného odborného vzdelania.
2. Základnými podmienkami prijatia na štúdium študijného programu druhého stupňa podľa § 53 ods. 1 zákona je vysokoškolské vzdelanie prvého stupňa alebo vysokoškolské vzdelanie druhého stupňa, pričom súčet počtu získaných kreditov za predchádzajúce vysokoškolské štúdium, ktorým bolo získané vysokoškolské vzdelanie, a počtu kreditov potrebných na riadne skončenie študijného programu druhého stupňa, na ktorý sa uchádzač hlási, musí byť najmenej 300 kreditov.
3. Na účely bodu 2 tohto článku sa za každý akademický rok štúdia podľa predpisov účinných do 31. decembra 2012, ktoré nebolo uskutočňované v kreditovom systéme, alebo štúdia absolvovaného v zahraničí rovnocenného so štúdiom v dennej forme štúdia zohľadňuje 60 kreditov.
4. Základnou podmienkou prijatia na štúdium študijného programu tretieho stupňa je vysokoškolské vzdelanie druhého stupňa.

# Článok 4Ďalšie podmienky prijatia na štúdium

1. Fakulta môže určiť na prijatie na štúdium jednotlivých študijných programov ďalšie podmienky s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. Určené podmienky a spôsob overovania ich splnenia musia umožňovať výber uchádzačov, ktorí prejavia najvyššiu mieru schopností na štúdium. Fakulta môže ako ďalšiu podmienku na prijatie na štúdium požadovať od uchádzačov poplatok za materiálne zabezpečenie prijímacieho konania podľa bodu 9 tohto článku.
2. Ak sa študijný program uskutočňuje na univerzite, rektor navrhuje a predkladá ďalšie podmienky prijatia na schválenie akademickému senátu univerzity a určuje termín overovania ich splnenia.
3. Ak sa študijný program uskutočňuje na fakulte, dekan fakulty navrhuje a predkladá ďalšie podmienky prijatia na schválenie akademickému senátu fakulty a určuje termín overovania ich splnenia.
4. Splnenie ďalších podmienok na štúdium podľa bodu 1 tohto článku sa môže overiť prijímacou skúškou, ak je určená ako súčasť overenia schopností a predpokladov na štúdium. Prijímacia skúška sa môže konať písomnou, ústnou, talentovou formou alebo ich kombináciou. Prijímacie konanie na tretí stupeň štúdia obsahuje prijímaciu skúšku vždy.
5. Ak je súčasťou overovania schopností na štúdium prijímacia skúška (bod 4 tohto článku) uchádzačovi so špecifickými potrebami sa na jeho žiadosť na základe vyhodnotenia jeho špecifických potrieb [§ 100 ods. 9 písm. b) zákona] určí forma prijímacej skúšky a spôsob jej vykonania s prihliadnutím na jeho špecifické potreby.
6. Fakulta zverejní včas, najneskôr do 20. septembra v akademickom roku, ktorý predchádza akademickému roku, v ktorom sa má štúdium začať, ak ide o študijný program prvého stupňa alebo študijný program podľa § 53 ods. 3 zákona, a pri ostatných študijných programoch najneskôr dva mesiace pred posledným dňom určeným na podanie prihlášok informácie o prijímacom konaní, ktoré obsahujú:
	1. lehotu na podanie prihlášok na štúdium,
	2. podmienky prijatia podľa bodu 1 tohto článku,
	3. termín a spôsob overovania splnenia podmienok podľa bodu 1 tohto článku,
	4. ak je súčasťou overovania schopností na štúdium prijímacia skúška (bod 4 tohto článku), aj formu a rámcový obsah skúšky a spôsob vyhodnocovania jej výsledkov,
	5. informáciu o počte uchádzačov, ktorý plánuje prijať na štúdium príslušného študijného programu podľa článku 2 bod 1 týchto pravidiel.
7. Tieto informácie sa musia zverejniť na úradnej výveske fakulty a hromadným spôsobom v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (ďalej len „zákon o slobode informácií“).
8. V ďalších podmienkach prijatia na štúdium podľa bodu 1 tohto článku fakulta uvádza aj aké doklady a ďalšie náležitosti musí uchádzač priložiť k prihláške.
9. Fakulta požaduje od uchádzačov o štúdium poplatok za materiálne zabezpečenie prijímacieho konania v zmysle § 92 ods. 12 zákona. Výšku poplatku určuje vnútorná organizačná a riadiaca norma vydaná rektorom na príslušný akademický rok. Poplatok za materiálne zabezpečenie prijímacieho konania sa uhrádza vopred a jeho zaplatenie sa preukazuje priložením dokladu o zaplatení k prihláške na štúdium.
10. V prípade nezaplatenia poplatku za materiálne zabezpečenie prijímacieho konania bude uchádzačovi doručené rozhodnutie o neprijatí na štúdium študijného programu pre nesplnenie ďalšej podmienky prijatia na štúdium.

# Článok 5Prijímacie konanie

1. Prijímacie konanie je proces umožňujúci uchádzačovi, ktorý preukáže splnenie určených podmienok prijatia na štúdium, stať sa študentom zvoleného študijného programu. Uchádzač, ktorý nepreukáže splnenie základných podmienok prijatia na štúdium v čase overovania splnenia podmienok na prijatie, môže byť na štúdium prijatý podmienečne s tým, že je povinný preukázať splnenie základných podmienok prijatia na štúdium najneskôr v deň určený na zápis na štúdium.
2. V rámci prijímacieho konania na tretí stupeň štúdia vypisuje fakulta najneskôr dva mesiace pred posledným dňom určeným na podanie prihlášok témy dizertačných prác, o ktoré sa možno uchádzať; medzi vypísané témy dizertačných prác zaradí aj témy zadané externou vzdelávacou inštitúciou, pričom uvedie aj názov tejto inštitúcie. Pri každej vypísanej téme sa uvádza názov študijného programu, meno školiteľa a stručná anotácia témy. Témy dizertačných prác spolu s uvedenými náležitosťami sa zverejňujú na úradnej výveske a webovom sídle fakulty v slovenskom a anglickom jazyku.
3. Uchádzač o  štúdium študijného programu tretieho stupňa sa prihlasuje na jednu z tém vypísaných fakultou podľa bodu 2 tohto článku.
4. Pre uchádzača o štúdium sa prijímacie konanie začína doručením jeho prihlášky na štúdium na fakultu, ktorá uskutočňuje príslušný študijný program. Prihlášku je potrebné doručiť v elektronickej forme bez zaručeného elektronického podpisu použitím akademického informačného systému (ďalej len „AIS“), ktorý umožňuje uchádzačovi o štúdium overenie jej zaevidovania v AIS odo dňa jej podania do dňa skončenia prijímacieho konania. V  prihláške je uchádzač povinný uviesť údaje vyžadované § 58 ods. 3 zákona (bod 7 tohto článku), pričom bez uvedenia všetkých údajov nie je možné prihlášku podať..
5. Prihláška podľa bodu 4 tohto článku musí byť doručená v lehote určenej fakultou [článok 4 bod 6 písm. a) týchto pravidiel] a musí obsahovať všetky požadované doklady a náležitosti v zmysle článku 4 bod 8 týchto pravidiel.
6. Uchádzač o štúdium môže doručiť aj písomnú prihlášku vyplnenú mimo AIS na tlačive predpísanom Ministerstvom školstva, vedy, výskumu a športu Slovenskej republiky, pričom pre písomnú prihlášku platia ustanovenia bodu 5 tohto článku v plnom rozsahu.
7. Uchádzač v prihláške podľa bodu 4 alebo 6 tohto článku uvedie údaje:
	1. podľa § 73 ods. 3 zákona,
	2. o predchádzajúcom zamestnaní, prípadne o súčasnom zamestnaní,
	3. o dosiahnutom vzdelaní vrátane prospechu a o výsledkoch v záujmovej činnosti súvisiacej so študijným programom, na ktorý sa uchádzač hlási.
8. Uchádzač o štúdium študijného programu tretieho stupňa priloží k prihláške tiež nasledovné doklady a náležitosti:
	1. životopis,
	2. kópie dokladov o dosiahnutom vzdelaní, pričom prijatý uchádzač je povinný najneskôr v deň určený na zápis predložiť overené kópie dokladov o dosiahnutom vzdelaní (u absolventov STU overená kópia dokladov nie je podmienkou),
	3. stručnú predstavu riešenia zvolenej témy dizertačnej práce (motivačný list),
	4. ak má k dispozícii aj súpis svojich publikovaných článkov alebo súpis výsledkov inej odbornej alebo umeleckej činnosti, príp. posudky týchto prác a činností,
	5. fakulta môže v ďalších podmienkach prijatia na štúdium v zmysle článku 4 bod 1 týchto pravidiel požadovať okrem dokladov uvedených v písm. a) až d) tohto bodu aj predloženie ďalších dokladov.
9. Pre uchádzačov, korí získali vzdelanie potrebné na splnenie základnej podmienky prijatia na štúdium podľa článku 3 týchto pravidiel na uznanej vzdelávacej inštitúcii so sídlom mimo územia Slovenskej republiky, je potrebné, aby doklad o získanom vzdelaním bol uznaný za rovnocenný s dokladom o vzdelaní vydaným uznanou vzdelávacou inštitúciou v Slovenskej republike (uznanie dokladov o vzdelaní na účely pokračovania v štúdiu) podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.
10. Fakulta je oprávnená vyzvať uchádzača na odstránenie nedostatkov prihlášky v zmysle bodu 7 tohto článku; doloženie chýbajúcich dokladov alebo náležitostí v zmysle bodov 8 a 9 tohto článku a článku 4 bod 8 týchto pravidiel a zaplatenie poplatku za materiálové zabezpečenie prijímacieho konania v zmysle článku 4 bod 9 týchto pravidiel v určenom termíne.
11. Dekan vymenuje aspoň jednu prijímaciu komisiu pre prijímacie konanie na každý stupeň vysokoškolského štúdia.
12. Ak je súčasťou overovania schopností na štúdium prijímacia skúška (článok 4 bod 4 týchto pravidiel), uchádzač musí byť pozvaný na prijímaciu skúšku najneskôr dva týždne pred jej konaním doporučeným listom. Dňom pozvania sa rozumie deň odoslania pozvánky poštou. Na pozvánke musí byť uvedená hodina, deň a miesto konania prijímacej skúšky alebo jej časti a obsahové zameranie prijímacej skúšky.
13. Fakulta nenesie zodpovednosť za nedoručenie pozvánky v dôsledku nedostatkov a chýb v poštovej preprave.
14. O prijatí na štúdium študijného programu rozhoduje dekan na základe odporúčania prijímacej komisie (bodu 10 tohto článku).
15. Prijímacie konanie končí vydaním rozhodnutia o výsledku prijímacieho konania, v prípade žiadosti o preskúmanie rozhodnutia o výsledku prijímacieho konania vydaním rozhodnutia o preskúmaní žiadosti. Ukončenie prijímacieho konania pre všetky stupne štúdia je najneskôr do konca septembra akademického roka, pre ktorý sa prijímacie konanie koná.

# Článok 6Prijímacia skúška na štúdium študijných programov prvého stupňa

1. Overovanie vedomostí a poznatkov uchádzačov prijímacou skúškou musí zohľadňovať obsah úplného stredného vzdelania alebo úplného stredného odborného vzdelania. Súčasťou prijímacej skúšky môže byť aj overovanie záujmu o zvolený študijný program prvého stupňa a zisťovanie predpokladov zvládnutia jeho štúdia.
2. Ústna časť prijímacej skúšky má charakter pohovoru. Talentová časť prijímacej skúšky má charakter prezenčného overenia talentových schopností a predpokladov uchádzača o štúdium v príslušnom študijnom programe. Na hodnotenie ústnej časti, resp. talentovej časti prijímacej skúšky vymenuje dekan najmenej trojčlenné skúšobné komisie zložené z vysokoškolských učiteľov a výskumných pracovníkov univerzity.
3. Dekan na návrh predsedu skúšobnej komisie preruší prijímaciu skúšku alebo jej časť u toho uchádzača, ktorý sa dopustí konania, ktoré je v rozpore s pravidlami vyhlásenými na začiatku prijímacej skúšky. Výsledky prerušenej prijímacej skúšky tohto uchádzača sa nehodnotia, náhradný termín prijímacej skúšky sa mu neposkytuje a jeho prijímacia skúška sa považuje za neúspešnú.
4. Predpoklady a spôsobilosť uchádzača posudzuje prijímacia komisia, resp. prijímacie komisie najmä na základe:
	1. hodnotenia výsledkov prijímacej skúšky,
	2. výsledkov štúdia na strednej škole,
	3. výsledkov získaných od nezávislej testovacej agentúry,
	4. mimoškolských aktivít.
5. V ďalších podmienkach prijatia na štúdium študijných programov prvého stupňa (článok 4 týchto pravidiel) sa určuje miera započítania kritérií uvedených v bode 4 písm. a) až d) tohto článku do celkového hodnotenia uchádzača.
6. Výsledky prijímacieho konania, vhodným spôsobom kvantifikované, vytvárajú kvalitatívne poradie uchádzačov o štúdium, na základe ktorého rozhoduje o prijatí dekan fakulty.
7. V ďalších podmienkach prijatia na štúdium študijných programov prvého stupňa (článok 4 týchto pravidiel) môžu byť určené kritériá na odpustenie prijímacej skúšky a forma dokladovania splnenia týchto kritérií.

# Článok 7Prijímacia skúška na štúdium študijných programov druhého stupňa

1. Overovanie vedomostí a poznatkov prostredníctvom prijímacej skúšky je z predmetov študijného programu prvého stupňa súvisiaceho s vybraným študijným programom druhého stupňa. Súčasťou prijímacej skúšky môže byť aj overovanie záujmu o zvolený študijný program a zisťovanie predpokladov zvládnutia jeho štúdia.
2. Na hodnotenie ústnej časti, resp. talentovej časti prijímacej skúšky vymenuje dekan fakulty najmenej trojčlenné skúšobné komisie zložené z vysokoškolských učiteľov a výskumných pracovníkov univerzity.
3. Dekan na návrh predsedu skúšobnej komisie preruší prijímaciu skúšku alebo jej časť u toho uchádzača, ktorý sa dopustí konania, ktoré je v rozpore s pravidlami vyhlásenými na začiatku prijímacej skúšky. Výsledky prerušenej prijímacej skúšky tohto uchádzača sa nehodnotia, náhradný termín prijímacej skúšky sa mu neposkytuje a jeho prijímacia skúška sa považuje za neúspešnú.
4. Predpoklady a spôsobilosť uchádzača posudzuje prijímacia komisia, resp. prijímacie komisie najmä na základe:
	1. hodnotenia výsledkov prijímacej skúšky,
	2. výsledkov absolvovaného predchádzajúceho vysokoškolského študijného programu,
	3. výsledkov aktivít nad rámec absolvovaného predchádzajúceho vysokoškolského štúdia.
5. V ďalších podmienkach prijatia na štúdium študijných programov druhého stupňa (článok 4 týchto pravidiel) sa určuje miera započítania kritérií uvedených v bode 4 písm. a) až c) tohto článku do celkového hodnotenia uchádzača.
6. Výsledky prijímacieho konania, vhodným spôsobom kvantifikované, vytvárajú kvalitatívne poradie uchádzačov o štúdium na základe ktorého rozhoduje o prijatí dekan fakulty.
7. V ďalších podmienkach prijatia na štúdium študijných programov druhého stupňa (článok 4 týchto pravidiel) môžu byť určené kritériá na odpustenie prijímacej skúšky a forma dokladovania splnenia týchto kritérií.

# Článok 8Prijímacia skúška na štúdium študijných programov tretieho stupňa

1. Overovanie vedomostí a poznatkov uchádzača prostredníctvom prijímacej skúšky je z predmetov študijného programu druhého stupňa súvisiacich so zvoleným doktorandským študijným programom a vybranou témou dizertačnej práce. Cieľom prijímacej skúšky je zistenie predpokladov uchádzača pre samostatnú tvorivú činnosť v oblasti vedy a techniky alebo samostatnú teoretickú a tvorivú činnosť v oblasti umenia, ako aj zistenie zodpovedajúcej úrovne jeho odborných znalostí. Súčasťou prijímacej skúšky je overenie jazykových schopností uchádzača z anglického jazyka.
2. Prijímacia skúška je spravidla ústna.
3. Prijímacia skúška sa koná pred skúšobnou komisiou, ktorá pozostáva z predsedu a najmenej dvoch členov, ktorých vymenuje dekan. Predsedom skúšobnej komisie je spravidla predseda odborovej komisie. Členom skúšobnej komisie je vždy garant študijného programu. Ďalší členovia sú odborníci z odboru vo funkcii profesora alebo docenta, v prípade témy vypísanej externou vzdelávacou inštitúciou, odborníci určení riaditeľom externej vzdelávacej inštitúcie s vedeckou hodnosťou DrSc. alebo s vysokoškolským vzdelaním tretieho stupňa. Školiteľ navrhujúci tému dizertačnej práce je prizývaný. Prijímacia skúška sa po dohode fakulty s externou vzdelávacou inštitúciou môže konať na pôde externej vzdelávacej inštitúcie za účasti zástupcov fakulty.
4. Skúšobná komisia hodnotí priebeh prijímacej skúšky na neverejnom zasadnutí. V prípade viacerých uchádzačov o rovnakú tému dizertačnej práce vytvorí poradie úspešnosti podľa výsledku prijímacej skúšky.
5. O výsledku prijímacej skúšky sa vyhotoví zápisnica, ktorá obsahuje:
	* 1. základné osobné údaje uchádzača,
		2. názov študijného programu,
		3. mená členov skúšobnej komisie a meno jej predsedu,
		4. tému dizertačnej práce,
		5. meno školiteľa,
		6. priebeh prijímacej skúšky - otázky a hodnotenie odpovedí uchádzača,
		7. úroveň jazykových znalostí,
		8. výsledok prijímacej skúšky a odporúčania komisie,
		9. dátum prijímacej skúšky a podpisy členov komisie.
6. Prijímacia komisia predloží návrh na prijatie úspešného uchádzača dekanovi. Ak ide o tému, ktorú vypísala externá vzdelávacia inštitúcia, musí táto inštitúcia vyjadriť súhlas s prijatím uchádzača.
7. Súčasne s prijatím uchádzača na štúdium študijného programu tretieho stupňa určí fakulta tému, na ktorú bol uchádzač prijatý a meno školiteľa (§ 54 ods. 5 zákona).
8. Dekan na návrh predsedu skúšobnej komisie preruší prijímaciu skúšku alebo jej časť u toho uchádzača, ktorý sa dopustí konania, ktoré je v rozpore s pravidlami vyhlásenými na začiatku prijímacej skúšky. Výsledky prerušenej prijímacej skúšky tohto uchádzača sa nehodnotia, náhradný termín prijímacej skúšky sa mu neposkytuje a jeho prijímacia skúška sa považuje za neúspešnú.

# Článok 9Náležitosti rozhodnutí, ich doručovanie a právoplatnosť

1. Na konanie a rozhodovanie o výsledku prijímacieho konania sa nevzťahuje zákon č. 71/1967 Zb. o správnom konaní (správny poriadok) v znení neskorších predpisov.
2. Rozhodnutie o výsledku prijímacieho konania sa musí vyhotoviť písomne do 30 dní od termínu overenia splnenia podmienok prijatia na štúdium. Za termín overenia splnenia podmienok sa považuje deň zasadnutia prijímacej komisie. Rozhodnutie o výsledku prijímacieho konania musí obsahovať výrok, odôvodnenie a poučenie o možnosti podať žiadosť o preskúmanie rozhodnutia. Musí sa doručiť uchádzačovi do vlastných rúk. Uchádzačovi, ktorého miesto pobytu nie je známe, sa doručuje vyvesením na úradnej výveske fakulty počas 15 dní. Posledný deň tejto lehoty sa považuje za deň doručenia.
3. Uchádzačovi, ktorý bol na štúdium prijatý podmienečne v zmysle článku 5 bod 1 týchto pravidiel je doručené rozhodnutie o podmienečnom prijatí na štúdium podľa bodu 2 tohto článku. Výrok rozhodnutia musí obsahovať podmienku na prijatie na štúdium a lehotu, v ktorej má byť rozhodnutím určená podmienka splnená. Lehota určená v rozhodnutí je fakultou určený termín zápisu na štúdium podľa článku 10 bod 1 týchto pravidiel. V prípade, ak študent v určenej lehote splní podmienku, rozhodnutie o podmienečnom prijatí na štúdium sa považuje za rozhodnutie o prijatí na štúdium a študent má právo sa zapísať podľa článku 10 bod 1 týchto pravidiel. Ak študent podmienku v lehote nesplní, dekan vydá rozhodnutie, ktorým zruší podmienečné prijatie na štúdium a uchádzačovi zaniká právo na zápis na štúdium podľa článku 10 bod 2 týchto pravidiel. Fakulta zruší rozhodnutie, ktorým nebol ďalší uchádzač v poradí podľa výsledkov prijímacieho konania na štúdium prijatý a vydá nové rozhodnutie o jeho prijatí na štúdium.
4. Uchádzač, môže podať žiadosť o preskúmanie výsledku prijímacieho konania. Žiadosť sa podáva orgánu, ktorý rozhodnutie vydal, v lehote do ôsmich dní odo dňa jeho doručenia.
5. Žiadosti o preskúmanie rozhodnutia o neprijatí doručené po márnom uplynutí lehoty na podanie žiadosti o preskúmanie podľa bodu 4 tohto článku nebudú akceptované.
6. Ak je orgánom, ktorý vydal rozhodnutie o neprijatí rektor, môže sám žiadosti vyhovieť, ak zistí, že rozhodnutie bolo vydané v rozpore so zákonom, s vnútorným predpisom STU alebo s ďalšími podmienkami prijatia. Inak postúpi žiadosť akademickému senátu STU. Akademický senát STU zmení rozhodnutie, ak bolo vydané v rozpore so zákonom, s vnútorným predpisom STU alebo s ďalšími podmienkami prijatia. Inak žiadosť zamietne a pôvodné rozhodnutie potvrdí.
7. Ak je orgánom, ktorý vydal rozhodnutie o neprijatí dekan fakulty, môže sám žiadosti vyhovieť, ak zistí, že rozhodnutie bolo vydané v rozpore so zákonom, s vnútorným predpisom STU alebo fakulty STU alebo s ďalšími podmienkami prijatia. Inak postúpi žiadosť rektorovi. Rektor zmení rozhodnutie, ak bolo vydané v rozpore so zákonom, s vnútorným predpisom STU alebo fakulty alebo s ďalšími podmienkami prijatia. Inak žiadosť zamietne a pôvodné rozhodnutie potvrdí.
8. Odpoveď žiadateľovi o preskúmanie rozhodnutia musí byť odoslaná do 30 dní od doručenia žiadosti o preskúmanie rozhodnutia o neprijatí na štúdium.
9. Povinnosť fakulty doručiť rozhodnutie je splnená, keď uchádzač rozhodnutie prevezme podľa bodu 2 tohto článku alebo dňom, keď sa písomnosť vráti fakulte ako nedoručiteľná zásielka (t.j. rozhodnutie je doručené, aj keď sa o ňom uchádzač nedozvedel), alebo keď doručenie bolo zmarené konaním, alebo opomenutím uchádzača, t.j. ak uchádzač odmietne písomnosť prevziať, v takom prípade sa považuje deň odmietnutia písomnosti za deň doručenia písomnosti.
10. Uchádzač, ktorý dostal rozhodnutie o neprijatí na štúdium, má právo na písomné požiadanie nahliadnuť do dokumentácie svojho prijímacieho konania v lehote ustanovenej v bode 4 tohto článku. Pod pojmom nahliadnutie sa rozumie možnosť preštudovať si materiály a urobiť si z nich poznámky v určených priestoroch fakulty za prítomnosti povereného zamestnanca. Zhotovovanie kópií dokumentov nie je dovolené.
11. Fakulta má právo požadovať od prijatých uchádzačov informáciu, či sa zapíšu na štúdium. Uchádzač je povinný takúto informáciu poskytnúť fakulte do začiatku akademického roku (§ 61 ods. 1 zákona). Ak uchádzač neprejaví o štúdium záujem alebo informáciu v určenom čase neposkytne, zaniká mu právo zapísať sa na štúdium daného študijného programu a  fakulta zruší rozhodnutie, ktorým nebol ďalší uchádzač v poradí podľa výsledkov prijímacieho konania na štúdium prijatý a vydá nové rozhodnutie o jeho prijatí na štúdium.
12. Na ustanovenia týchto pravidiel upravujúce spôsob doručovania sa vzťahujú ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov upravujúce elektronickú úradnú komunikáciu.

# Článok 10Zápis na štúdium

1. Oznámením rozhodnutia o prijatí na štúdium podľa článku 9 týchto pravidiel vzniká uchádzačovi právo na zápis na štúdium. Termín, miesto a spôsob zápisu prijatému uchádzačovi určí fakulta a táto mu ho oznámi.
2. Právo uchádzača na zápis na štúdium podľa bodu 1 zaniká, ak na otázku fakulty, či sa zapíše na štúdium (článok 9 bod 11 týchto pravidiel), odpovie záporne, alebo do určeného termínu neodpovie. Právo uchádzača, ktorý bol na štúdium prijatý podmienečne (článok 9 bod 3 týchto pravidiel), na zápis na štúdium podľa bodu 1 tohto článku zaniká, ak najneskôr v deň určený na zápis nepreukáže splnenie základných podmienok na prijatie.
3. Uchádzač prijatý na štúdium sa stáva študentom STU odo dňa zápisu na štúdium.
4. Ak sa zápis uchádzača prijatého na štúdium uskutoční pred začiatkom akademického roka, v ktorom sa má začať jeho štúdium, uchádzač sa stáva študentom STU od začiatku tohto akademického roka, ak do 15. augusta pred začatím tohto akademického roka neoznámi písomne fakulte, že svoj zápis ruší.

# Článok 10aPrechodné ustanovenia

Prijímacie konanie na štúdium, ktoré sa má začať od akademického roka 2017/2018, sa dokončí podľa ustanovení pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave účinných do 31. augusta 2017 (vrátane).

# Článok 11Záverečné ustanovenia

1. Všetky zmeny a doplnky týchto pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave musia byť schválené Akademickým senátom STU v súlade s § 9 ods. 1 písm. b) zákona.
2. Rektor sa splnomocňuje, aby po zmene a doplnení týchto pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v zmysle bodu 1 tohto článku vydal ich úplné znenie.
3. Tieto pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave boli schválené Akademickým senátom STU dňa 24. júna 2013.
4. Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave nadobúdajú platnosť dňom ich schválenia Akademickým senátom STU a účinnosť 1. septembra 2013, pričom prvýkrát sa použijú pre prijímacie konanie na štúdium, ktoré sa má začať od začiatku akademického roka 2014/2015.
5. Dodatok číslo 1 a oprava Pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave bol schválený Akademickým senátom STU dňa 19. júna 2017, platnosť nadobúda dňom jeho schválenia a účinnosť dňom 1. september 2017.

 ...........................................................

 prof. Ing. Robert Redhammer, PhD.[[1]](#footnote-1)

 rektor STU

1. Na základe splnomocňujúceho ustanovenia vnútorného predpisu STU číslo 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v znení jeho dodatku číslo 1 a opravy zo dňa ........... , konkrétne jeho článku 11 bod 2. [↑](#footnote-ref-1)